|  |
| --- |
| **Gen. 25:19-34** **“Moenie God se erflating minag nie.”**  *Andries Burger, GK Pinetown, 11 April 2021* |

*Sing:* *Lied 164:1,2; Lied 184:1-4; Lied 276:1,2; “Dit borrel in my!”; Lied 241:1,2; “Vrede”*

Met die roeping van Abraham en sy verbondsbeloftes het die uitvoering van God se plan om ons van ons sondeskuld te verlos duideliker begin word as net daardie vae belofte wat Hy aanvanklik vir Adam en Eva gegee het.

Jy onthou seker die belofte aan Abraham dat daar iemand uit sy nageslag sou kom wat ŉ seën sou wees vir alle nasies.

Maar toe Abraham se dood nader kom moes daardie belofte oorgaan in die volgende geslag, na Isak toe wat die Here aangedui het as die seun van die belofte.

Sou Isak volhard in die geloof soos sy pa Abraham?

Soveel kinders uit ryk en geseënde gesinne is lamsakke wat die pad so byster raak ...

Sou Isak anders wees en getrou bly aan God se roeping?

Dit is waarop ons nog vir ŉ paar weke gaan fokus op God se openbaring in die lewe van Isak... **<< Lees Gen. 25:19-34>>**

Die eerste wat ons seker raaksien is die genade dat beide Isak en Rebekka ook aan God vashou in geloof.

Soos Abraham en Sara bly hulle kinderloos te spyte daarvan dat God se belofte van ŉ groot nageslag uit hulle moet kom. Maar, anders as sy ouers maak Isak en Rebekka nie hulle eie planne met ŉ slavin nie,

Isak bid tot God en hulle wag dat Hy die uitkoms sal gee –

wat Hy dan ook doen nadat hulle geloof vir 20 jaar getoets is.

God is getrou en ons kan so seker op sy beloftes staatmaak asof dit reeds gebeur het – selfs al kan ons nog nie sien of daaraan vat nie.

Ons sien weer die werk van geloof tydens ŉ haar swangerskap.

Rebekka het baie swaar gekry en in haar nood en benoudheid raadpleeg sy die Here wat die lewe in haar gegee het. Sy vra God se raad en hulp.

God se antwoord is duidelik want Hy weet presies waarmee Hy besig is –

dit is ŉ tweeling en deur hulle lewe sou Hy duidelik maak dat Hy anders te werk gaan as wat ons mense sou verwag.

Ons sou waarskynlik die oudste, die sterke en dominante kies om te heers en om God se verlossingsplan verder te neem,

maar Hy kies juis die swakke, die jongste om te wys dat dit nie oor ons bydrae gaan nie, maar oor Hom.

Sonder dat dit toe al duidelik was, wys God reeds in daardie keuse ŉ praktiese voorbeeld van sy antwoord eeue later aan Paulus in

2 Kor. 12:9, *“My genade is vir jou genoeg. My krag kom juis tot volle werking wanneer jy swak is.”*

God se keuse van die jongere, swakker Jakob bo die ouer sterker Esau is een van die hoofmomente in hierdie Skrifgedeelte.

Eeue later gebruik Paulus dit as bewys dat God se keuse nie afhang van wie ons is of wat ons doen nie.

Die Jode het aanspraak gemaak daarop dat hulle God se guns móet ontvang omdat hulle afstammelinge van Abraham was.

Maar dan herinner Paulus hulle daaraan dat al was Esau ook ŉ kind van Isak en ŉ kleinkind van Abraham – netsoos wat Jakob – het God hom nogtans nie gekies nie en net vir Jakob.

Nog meer, Paulus wys daarop daar daardie keuse nie afgehang het van iets wat Esau of Jakob gedoen het nie, want God het die keuse gemaak nog voordat hulle gebore is.

Rom. 9:10-13, *10. … Rebekka was net een keer swanger, deur ons voorvader Isak. 11-13Toe haar kinders nog nie gebore was nie en ook nog niks goeds of kwaads gedoen het nie, toe is al vir haar gesê: “Die oudste sal die jongste dien.”**Daar staan ook geskrywe: “Vir Jakob het Ek liefgehad, maar vir Esau het Ek gehaat.” Die besluit van God is gegrond op uitverkiesing; dit hang dus nie af van wat 'n mens doen nie, maar van Hom wat jou roep.*

Wat het Jakob gedoen om gekies te word – niks.

Jy wat glo in God en Christus – wat het jy gedoen om gekies te word sodat die Heilige Gees in jou die wedergeboorte en die geloof gewerk het?

Moenie vir een oomblik dink dit is omdat jy iets daartoe bygedra het nie, of omdat jy dalk gelowige voorouers gehad het nie.

Daar is niks wat ons trots kan maak omdat ons glo en kinders van God is nie.

God het ons gekies lank voordat Hy ons met sy Gees gedring het om Hom te kies.

Dit is soos Hy vir Moses gesê het, dat Hy genade sal gee vir wie Hy genade wil gee en dat Hy Hom sal ontferm oor wie Hy Hom wil ontferm. (Ex. 33:19)

Dit is nie iets om te debatteer en te analiseer nie, God is soewerein, Hy is die opper gesag en dit is sy reg as God om te doen wat Hy wil.

Daar is veral twee gevolge daarvan dat Hy elkeen wat glo sonder meriete gekies het –

die eerste is dat ons dankbaar sal wees en nooit trots of hoogmoedig kan wees en dink dat ongelowiges minderwaardig is nie.

Ons het netso min van ons verlossing verdien as enige van hulle...

die tweede is dat ons nie onseker of angstig sal word oor ons verlossing wanneer ons agterkom dat ons nog so sukkel en stoei met sonde in ons lewens nie.

Wanneer God gekies het, het Hy gekies – Hy gaan nie daarop terug nie, Hy maak dit werk deur Jesus Christus se verlossingswerk.

Wonder jy of jy gekies is?

Kyk of jy glo – want geen mens kan waarlik glo as God jou nie gekies het en die wedergeboorte en geloof in jou gewerk het nie.

Wonder jy of jy glo? Regtig?

Ondersoek jouself reguit en eerlik...

Gee jy regtig jou lewe en alles wat jy wil hê en wil doen oor aan God om te soveel daarvan te gee of te weerhou as wat Hy wil?

Onderwerp jy jou in nederigheid aan Hom wat alles in jou lewe bepaal?

Is jy gretig en ywerig om te doen wat reg is soos God in die Bybel leer?

Is jy hartseer oor alles wat nog verkeerd is in jou en stry jy vasberade om dit te oorwin met wat reg is?

As jy opreg “Ja” antwoord op hierdie vrae,

dan kan jy jou sekerheid van geloof en daarom ook jou uitverkiesing bou op God se beloftes in sy Woord.

Hou aan om te stry teen wat verkeerd is, maar weet verseker dat jou saligheid nie van jou sukses afhang nie,

ook nie deur jou mislukking in gedrang kan kom nie.

God het jou gekies en in Christus is dit vas en seker want Hy is jou Verlossing.

Maar het jy ook agter gekom dat saam met Isak en Rebekka se geloof sien ons ook hulle menslike tekortkominge.

Hulle kies kant tussen die seuns en in plaas daarvan om hulle te leer om konflik en verskille in geaardheid te hanteer maak hulle die onderskeid erger.

Isak trek vir Esau voor... daar was waarskynlik meer redes as net Isak se liefde vir wildsvleis. Dalk het hy eienskappe in Esau se karakter gesien waarna hy self gehunker het.

En in teenstelling trek Rebekka weer vir Jakob voor. Hy was seker vir haar ŉ goeie hulp in die huis en kombuis, dalk is dit ook in reaksie om op te maak daarvoor dat sy pa hom afskeep teenoor sy ouer boetie.

Wat die redes ook al was, dit is nie reg om een kind bo ŉ ander te kies nie.

Ons kan nie die menslike hoofkarakters in die Bybel gebruik as voorbeelde vir ouerskap nie.

Meeste van hulle mis daardie bus – dink maar aan ouerskap flaters van Abraham, Isak, Jakob, Eli, Dawid...

Daar is net een voorbeeld wat ons moet navolg in ouerskap –

ons Hemelse Vader wat glad nie enige van ons se verskille en foute onthou nie, maar wat ons deur sy Gees verander om almal al hoe meer soos Jesus te word.

God behandel ons elkeen met presies dieselfde liefde en genade wat Hy gee in Jesus Christus ons Verlosser, ons Broer.

Die tweede hooffokus van hierdie Skrifgedeelte is die transaksie tussen Esau en Jakob oor die eersgeboortereg.

Esau kom doodmoeg uit die veld terug terwyl Jakob ŉ heerlike lensiesop aanmekaar slaan. Heel normaal vra Esau dan of hy kan seem eet.

Jakob reageer op ŉ manier waarvoor die Jode nogal tot vandag toe bekend is.

Hy sien ŉ kans vir baie goeie besigheid maar op ŉ slinkse, amper geslepe manier.

Hier is sy kans om die bordjies te verhang sodat hy nie meer tweede viool by sy pa sou speel nie, maar wanneer dit saak maak sou hy voor staan.

*Natuurlik kan jy ŉ bord sop kry – maar daarvoor moet jy my jou reg as eersgeborene betaal.*

Wat Jakob doen is nie mooi nie, maar mens kan dit verstaan. Esau se reaksie slaan mens egter stom. Geen regdenkende mens sou Jakob se prys betaal nie.

Dit is ŉ derde van sy pa se erflating wat Jakob vra, want die eersgeborene sou ten minste dubbel soveel erf as sy boetie (Deut. 21:17) – en dit is baie want Isak was skatryk geseënd.

En daarby saam kom ook die voortsetting van God se verbondsbeloftes van seëninge, van die beloofde land vir sy nageslag – en heel belangrikste,

die Een wat uit sy nageslag sou kom wat ŉ seën sou wees vir alle nasies.

Jy kan jou nie indink dat Esau dit alles vir ŉ bord sop sou weggee nie...

Maar dit is presies wat hy doen.

Hy het nie ŉ saak met God se verbond en al sy beloftes nie, Hy het nie ŉ saak met God nie.

Vir Esau is dit alles niks werd nie, hy dink nie eers twee maal daaroor nie en sonder om teen te stribbel gee hy dit weg en eet sy sop en brood.

Nadat hy gesmul het en sy honger gestil het is daar geen sprake van berou nie – hy stap uit asof niks gebeur het nie...

En in die proses is die tafel gedek vir die vervulling van God se antwoord aan Rebekka nog voor die tweeling se geboorte –

die oudste, die een wat normaal sy pa se roeping en beloftes sou ontvang, dat hy die jongeste sal dien...

Ons sal later in hoofstuk 27 sien hoe dit verder ontvou en

hoe Esau se trane te laat was om die gevolge te beïnvloed –

vir homself en vir sy nageslag in die geskiedenis van vyandskap tussen die Israeliete en die Edomiete wat sou volg.

Interessante verhaal van ŉ man wat so sleg uitgedraai het, maar wat het dit dan nou met ons te doen?

Wel – kom ek vra jou....

Wat doen jy met jou eersgeboortereg?

Hoe belangrik is dit vir jou?

Het dit vir jou alledaags geword...

Is jy dalk besig om jou eergeboortereg te “verkoop” of weg te gee vir die dinge van die wêreld en jou eie begeertes wat jou belaglik kortstondige bevrediging gee soos lensie sop?

Maar jy is dalk nie die oudste van jou ouers se kinders nie? Ek weet, ek is ook nie.

Dit is nou as jy van ons aardse ouers duskant die graf praat.

Dit is ander as ons van God se kinders praat – gelowiges is mos kinders van God soos ons in Joh. 1:12 lees.

Jesus Christus is as God se Seun gebore en met sy volmaakte lewe en verlossende dood en opstanding is Hy die eersgeborene van God – so leer Hy deur Paulus in Rom. 8:29 en Kol. 1:15.

En wanneer die Heilige Gees in Heb. 12:23 die toneel laat beskryf wanneer ons in die hemel kom,

dan noem Hy elke gelowige ŉ eersgeborene.

Hy sê dat ons dan nie by ŉ vreesaanjaende, angswekkende verskyning van God kom nie, “*maar by die lewende God, die hemelse Jerusalem,*

*by die feestelike vergadering en die gemeente van eersgeborenes wat in die hemele opgeskrywe is.”*

In Ex. 13 eis God al sy volk se eersgeborenes vir Homself op omdat Hy hulle deur die bloed van die paaslam van die dood verlos het daardie nag in Egipte.

En netso eis Hy elke eersgeborene in sy Koninkryk vir wie Hy deur die bloed van sy Paaslam, Jesus Christus, verlos het van die ewige dood.

Elkeen wat glo in Christus is ŉ kind van God (omdat Hy ons gekies het en geloof in ons gewerk het)

en ons wat glo se name is opgeskryf in die boek van die lewe, en –

ons is die gemeente van eersgeborenes.

Ons sondige ou mens het saam Christus aan die kruis gesterf en nou is dit nie meer ons wat lewe nie maar Hy wat in ons lewe (Gal. 2:20).

En met Christus in my en in jou en in elkeen wat in Hom glo is ons, deur Hom eersgeborenes van ons Hemelse Vader.

Hy eis ons as sy eersgeborenes op sodat ons nie meer vir ons self lewe nie, maar vir Hom wat vir ons gesterf het en uit die dood opgewek is. (2 Kor. 5:15)

Hoe belangrik is dit vir jou?

Hoe belangrik is hierdie “erfporsie” wat jy ontvang omdat God dit in sy verbond, in sy testament aan jou bemaak het?

Pas jy dit op, lewe jy soos dit pas by ŉ eersgebore erfgenaam?

Moenie te gou antwoord nie – dink nugter na oor wat God, wat in jou hart kan sien, reeds weet.

Wat sien ander by jou wat wys hoe jy oor jou eersgeboortereg en jou erfenis voel?

Waar is jou aandag en jou fokus, waar is jy

wanneer God en sy wil en sy verlossing gelees word in stiltetyd,

of bestudeer word in Bybelstudie op jou eie of saam ander,

of verkondig word hier in die gemeente waar ander eersgeborenes in ŉ feestelike byeenkoms bymekaar kom.

Hoe lyk dit wanneer jy besluite neem in jou lewe, hoe lyk jou optrede, wat sê jou woorde –

by die werk of die skool of op die sportveld of op die pad of by die braai?

Is dit duidelik dat jy ŉ eersgeborene van ons Hemelse Vader is –

of is jou optrede maar dieselfde as hulle wat God se beloftes minag soos Esau het?

Jy weet seker ook van mense wat meer by die viswater is as in die erediens?

Mense wat meer tyd spandeer vir skeer of grimeer as vir Bybelstudie en gebed?

Mense wat gewoond is daaraan om al hulle tyd en aandag te gee aan hulle werk en gesin en familie en ontspanning sodat hulle niks meer oor het

vir hulle roeping in die Koninkryk en in die gemeente waar God hulle geplaas en geroep het?

Ek praat nie van ongelowiges nie – van hulle is dit tog wat mens verwag.

Ek praat van mense wat glo – of ten minste mense wat sê dat hulle glo, en dit sowaar dalk nog dink ook...

Moenie dat dit waar wees van jou nie...

Ons word opgeroep in Heb. 12:15-16 om nie God se genade te verspeel nie,

om nie goddeloos te wees soos Esau wat sy eersgeboortereg geminag het en vir ŉ skamele bordjie sop verkwansel het nie.

Nee ons is deel van ons Hemelse Vader se feestelike gemeente van eersgeborenes –

*12Daarom, rig die slap hande en die verlamde knieë weer op; 13en maak reguit paaie vir julle voete, sodat wat kreupel is, nie uit lit raak nie, maar liewer gesond gemaak word* (Heb. 12:12-13).

Lewe só dat

die wonder van God se erfporsie aan jou as sy eersgeborene in Christus duidelik sigbaar sal wees,

wys met jou hele lewe hoe waardevol dit is in die manier

hoe jy daarop fokus, daarvan leer en dit nou reeds uitleef...

Amen

*Nota: Dele in grys kan uitgelaat word om preek korter te maak en om die fokus skerper te hou op die twee hoofmomente van die teks.*